b'\n_START_ARTICLE_\nStepan Bandera\n_START_PARAGRAPH_\nStepan Andrijovi\xc4\x8d Bandera (ukr. \xd0\xa1\xd1\x82\xd0\xb5\xd0\xbf\xd0\xb0\xd0\xbd \xd0\x90\xd0\xbd\xd0\xb4\xd1\x80\xd1\x96\xd0\xb9\xd0\xbe\xd0\xb2\xd0\xb8\xd1\x87 \xd0\x91\xd0\xb0\xd0\xbd\xd0\xb4\xd0\xb5\xd1\x80\xd0\xb0); (Staryj Ugryniv, 1. sije\xc4\x8dnja 1909. - M\xc3\xbcnchen, 15. listopada 1959.) je ukrajinski politi\xc4\x8dki i dru\xc5\xa1tveni aktivist, jedan od vo\xc4\x91a ukrajinskog nacionalnog pokreta u zapadnoj Ukrajini, vo\xc4\x91a kontroverzne teroristi\xc4\x8dke Organizacije Ukrajinskih Nacionalista u Drugom svjetskom ratu._NEWLINE_Rodio se u zapadnom ukrajinskom selu Starom Ugrynivu (ukr. \xd0\xa1\xd1\x82\xd0\xb0\xd1\x80\xd0\xb8\xd0\xb9 \xd0\xa3\xd0\xb3\xd1\x80\xd0\xb8\xd0\xbd\xd1\x96\xd0\xb2) u grkokatoli\xc4\x8dkoj sve\xc4\x87eni\xc4\x8dkoj obitelji. Poha\xc4\x91ao je Strijsku gimnaziju od 1919. do 1927., a godine 1928. postao je \xc4\x8dlan Ukrajinske vojne organizacije (ukr. \xd0\xa3\xd0\xba\xd1\x80\xd0\xb0\xd1\x97\xd0\xbd\xd1\x81\xd1\x8c\xd0\xba\xd0\xbe\xd1\x97 \xd0\x92\xd1\x96\xd0\xb9\xd1\x81\xd1\x8c\xd0\xba\xd0\xbe\xd0\xb2\xd0\xbe\xd1\x97 \xd0\x9e\xd1\x80\xd0\xb3\xd0\xb0\xd0\xbd\xd1\x96\xd0\xb7\xd0\xb0\xd1\x86\xd1\x96\xd1\x97 - \xd0\xa3\xd0\x92\xd0\x9e). Za vrijeme studija na Agronomskom fakultetu Ljvivskog sveu\xc4\x8dili\xc5\xa1ta aktivno je sudjelovao u radu ukrajinskih omladinskih organizacija anarhisti\xc4\x8dkog karaktera. Imao je susrete sa studentskom organizacijom Grupa Ukrajinske Nacionalisti\xc4\x8dke Omladine (ukr. \xd0\x93\xd1\x80\xd1\x83\xd0\xbf\xd0\xb0 \xd0\xa3\xd0\xba\xd1\x80\xd0\xb0\xd1\x97\xd0\xbd\xd1\x81\xd1\x8c\xd0\xba\xd0\xbe\xd1\x97 \xd0\x9d\xd0\xb0\xd1\x86\xd1\x96\xd0\xbe\xd0\xbd\xd0\xb0\xd0\xbb\xd1\x8c\xd0\xbd\xd0\xbe\xd1\x97 \xd0\x9c\xd0\xbe\xd0\xbb\xd0\xbe\xd0\xb4\xd1\x96), no treba napomenuti da se nacionalizam me\xc4\x91u Ukrajincima od samog po\xc4\x8detka poistovje\xc4\x87ivao sa patriotizmom i nije sli\xc4\x8dio nacionalizmu koji je kasnije propagiran u nacisti\xc4\x8dkoj Njema\xc4\x8dkoj._NEWLINE_Poimanje ukrajinskog nacionalizma prema rije\xc4\x8dima Stepana Bandere: \xc2\xabIdeja ukrajinskog nacionaliste, nacionalisti\xc4\x8dkog pokreta, nije istozna\xc4\x8dna terminu sa Zapada. Ukrajinski nacionalni pokret nema ni\xc5\xa1ta zajedni\xc4\x8dko s nacizmom, fa\xc5\xa1izmom ili nacional-socijalizmom. Ukrajinski nacionalizam se bori protiv imperijalizma, protiv totalitarizma, protiv rasizma i bilo kojeg oblika diktature te zagovaranja nasilja. Termin ukrajinski nacionalist istovjetan je terminu ukrajinski patriot, koji je spreman boriti se za slobodu svoga naroda i \xc5\xbertvovati sve za svoj narod, \xc5\xbertvovati sve \xc5\xa1to posjeduje, ...\xc2\xbb (Stepan Bandera)\n_START_SECTION_\nPoliti\xc4\x8dka aktivnost\n_START_PARAGRAPH_\nStepan Bandera se prije Drugog svjetskog rata priklju\xc4\x8dio Organizaciji Ukrajinskih Nacionalista - OUN (ukr. O\xd1\x80\xd0\xb3\xd0\xb0\xd0\xbd\xd1\x96\xd0\xb7\xd0\xb0\xd1\x86\xd1\x96\xd1\x8f \xd0\xa3\xd0\xba\xd1\x80\xd0\xb0\xd1\x97\xd0\xbd\xd1\x81\xd1\x8c\xd0\xba\xd0\xb8\xd1\x85 \xd0\x9d\xd0\xb0\xd1\x86io\xd0\xbd\xd0\xb0\xd0\xbb\xd1\x96\xd1\x81\xd1\x82\xd1\x96\xd0\xb2 - O\xd0\xa3\xd0\x9d) u kojoj su osim Ukrajinaca djelovali i pripadnici drugih narodnosti zalagav\xc5\xa1i se za neovisnu ukrajinsku dr\xc5\xbeavu. Bandera je u sklopu ONU-a ostvario uspje\xc5\xa1nu politi\xc4\x8dku karijeru i postao liderom organizacije. Nakon Prvog svjetskog rata, kada je Europa u pregovorima dodijelila Poljskoj isto\xc4\x8dnu Galiciju odnosno Zapadnu Ukrajinu, OUN je djelovala protiv antiukrajinski skrojenih zakona i same Poljske dr\xc5\xbeave. Od 1935. do 1936. protiv Stepana Bandere je vo\xc4\x91en sudski proces zbog organizacije atentata na Ministra unutarnjih poslova Poljske Bronislava Perackog. Zajedno s jo\xc5\xa1 11 suradnika osu\xc4\x91en je na smrt, a kasnije mu je kazna zamijenjena do\xc5\xbeivotnom robijom. Iz zatvora izlazi nakon njema\xc4\x8dke okupacije Poljske, jer se njegova antipoljska aktivnost namjeravala iskoristiti u korist njema\xc4\x8dke opkupacije.\n_START_SECTION_\nUbojstvo Stepana Bandere\n_START_PARAGRAPH_\nNakon zavr\xc5\xa1etka Drugog svjetskog rata Stepan Bandera je \xc5\xbeivio u emigraciji u Zapadnoj Njema\xc4\x8dkoj odakle je nastavio rukovoditi Ukrajinskom ustani\xc4\x8dkom armijom (UPA) uz pomo\xc4\x87 i podr\xc5\xa1ku britanskih obavje\xc5\xa1tajnih slu\xc5\xbebi. Ubijen je po nalogu KGB-a 15. listopada 1959. u M\xc3\xbcnchenu. Kako je utvrdio njema\xc4\x8dki Federalni Konstutivni Sud ubojstvo je izvr\xc5\xa1io Bogdan Sta\xc5\xa1inski cijanidnim metkom. Godine 2005. biv\xc5\xa1i na\xc4\x8delnik KGB-a SSSR-a Vladimir Krju\xc4\x8dkov priznao je da je ubojstvo Stepana Bandere bilo jedno od posljednih obra\xc4\x8duna s \xc2\xabne\xc5\xbeeljenim elementima\xc2\xbb i nasilnim metodama. Stepan Bandera je pokopan 20. listopada 1959. na njema\xc4\x8dkom groblju Waldfriedhof u M\xc3\xbcnchenu. Poslije njegove smrti organizaciju je vodio S. Lenkavskij.'